ผถห.ใหญ่ DDD ลายออก! ทิ้งหุ้นครึ่งพอร์ตโกยเงินเข้ากระเป๋ากว่าพันล้าน
"สรัญญา งามไพบูลย์สมบัติ" ผู้ถือหุ้นใหญ่อันดับ 2 ทิ้ง DDD เกือบครึ่งพอร์ต เหลือถือหุ้นไม่ถึง 4%
2 ก.พ. 2561

จากกรณีที่ช่วงเช้าของวานนี้ (1 ก.พ.2561) มีรายการสรุปซื้อขายกระดานรายใหญ่ (Big lot) ภาคเช้าของหุ้น บริษัท ดู เดย์ ดรีม จำกัด (มหาชน) หรือ DDD จำนวน 21 รายการ ปริมาณ 10,000,000 หุ้น มูลค่ารวม 1.06 พันล้านบาท ราคาเฉลี่ย 106 บาทต่อหุ้น ซึ่งเป็นราคาต่ำกว่ากระดานซื้อขาย
โดยผู้สื่อข่าวได้ทำการติดต่อสอบถามไปยัง นายสราวุฒิ พรพัฒนารักษ์ ประธานเจ้าหน้าที่บริหาร และผู้ถือหุ้นใหญ่อันดับ 1 ของ DDD โดยนายสราวุฒิ เปิดเผยกับ “ข่าวหุ้นธุรกิจออนไลน์” ว่า ตนไม่ได้เป็นผู้ทำรายการบิ๊กล็อตออกมาในวันนี้ (1 ก.พ.2561) ขณะที่ยังไม่มีแผนจะขายหุ้นที่ถืออยู่ออกมาแต่อย่างใด ตามที่ได้รายงานข่าวไปแล้วก่อนหน้านี้ในหัวข้อข่าว “สราวุฒิ” ปัดขายบิ๊กล็อต 10 ล้านหุ้น ยันลงทุน DDD ระยะยาว
ขณะที่ล่าสุด ในวันนี้ (2 ก.พ.2561) ตลาดหลักทรัพย์แห่งประเทศไทย (ตลท.) ได้รับรายงานการจำหน่าย หุ้นของ DDD โดย นางสรัญญา งามไพบูลย์สมบัติ ซึ่งเป็นการจำหน่าย  เมื่อวันที่ 1 ก.พ.2561 จำนวนหลักทรัพย์ที่จำหน่ายคิดเป็น 3.16% ของสิทธิออกเสียงทั้งหมดของกิจการ จำนวนหลักทรัพย์ภายหลังการจำหน่ายคิดเป็น  3.88% ของสิทธิออกเสียงทั้งหมดของกิจการ
อนึ่ง นางสรัญญา งามไพบูลย์สมบัติ เป็นผู้ถือหุ้นใหญ่อันดับที่ 2 ของ DDD โดยถือหุ้นทั้งหมด 22,275,000 หุ้น หรือคิดเป็น 7.05%
สำหรับโครงสร้างผู้ถือหุ้นใหญ่อันดับที่ 1-5 ของ DDD ก่อนทำรายการดังกล่าวมีดังนี้
(ภาพรวมข้อมูลผู้ถือหุ้น ณ วันที่ 20/12/2560)